钦定古今图书集成/明伦汇编/氏族典/第347卷 > 周颠
## 钦定古今图书集成/明伦汇编/氏族典/第347卷 > 周颠

按《明外史周颠传》：“颠，建昌人，无名字。年十四，得狂疾，
走南昌市中乞食，语言无恒，人呼之曰颠。年三十馀，
忽有异状，长官初至，必入谒曰：‘告太平’。当是时，天下
犹宁谧，人莫测其所谓也。及太祖克南昌，颠谒于道
左。洎还金陵，颠亦随至。一日驾出，颠来谒，问：‘此来何
为’？曰：‘告太平’。自是每出，辄以是告太祖。久而厌之，命”
覆以巨缸，积薪煆之，薪尽火息，启缸视，则颠凝然无
恙，命寄食蒋山寺。太祖亲征陈友谅召问曰：“此行可
乎？”对曰：“可。”太祖携与行，颠见江豚戏水，忽曰：“水怪见
损人多。”太祖恶之，命投于江。及师至湖口，颠复来见，
且乞食，太祖益异之，既与食，即辞去。太祖殪友谅，遣
使往庐山物色之，不得踪迹，疑其仙去云。